kardosdrur/scandi-wiki huggingface dataset:
LocoRoco

er et japansk puzzlespil til PlayStation Portable som blev udgivet i 2006, og er udviklet og udgivet af Sony Computer Entertainment. Efterfølgeren LocoRoco 2 udkom i 2008.

Historie 
Væsnerne kendt som LocoRoco'erne lever dejligt og fredeligt på deres planet, indtil de onde Mojaer kommer og vil spise dem.

Gameplay 
Spilleren har aldrig direkte kontrol over sin LocoRoco, men får i stedet LocoRoco'en til at trille og hoppe, ved at tippe og ryste banen med skulderknapperne. I løbet af spillet vil LocoRoco'en støde på magiske hindbær, som får LocoRoco'en til at vokse. Spilleren kan derefter bruge Cirkelknappen til at fremkalde tordenvejr og jordskælv på banen, der henholdvis får LocoRoco'en til at dele sig i flere små LocoRoco'er eller samle sig i én stor. Det maksimale antal Loco Roco'er der kan fås på en bane er 20.

Mål 
Målet er at komme igennem banen til mål, helst med alle LocoRoco'er i behold. I løbet af banen samler spilleren fluer sammen, som er spillets form fo penge. Fluerne bruges til minispil, hvor man vinder nye ting til sit Loco Hus.

Fjender 
 Mojaerne er hovedfjenden. De flyver rundt og vil forsøge at æde en af LocoRoco'erne af den store LocoRoco. Hvis Moja'en har den i munden i for lang tid bliver LocoRoco'en spist. 
 Muldvarpe-monsterne hiver en af LocoRoco'erne ned i jorden hvis spilleren ikke får dræbt den før det er for sent. 
 Toke er torne, hvis man bliver ramt af en af dem mister man 2 LocoRoco'er og skal skynde sig at samle dem op før det er for sent. Dem kan man ikke dræbe.

De fleste fjender kan dræbes ved at hoppe ind i dem.

Minispil 
 Mui Mui Kran er en form for gavekran, hvor man skal samle ting op ved hjælp af en klo. Afhængig af tingenes form og bevægelighed er falder sansynligheden for at få dem i mål.
 Chuppa Chuppa Golf er et forsimplet affyringsspil, hvor spilleren ved hjælp af Chuppa Chuppa væsnerne skal sende en LocoRoco igennem en bane med mange forhindringer. Spilleren udgår disse forhindringer, ved at regulere affyringstyrken på Chuppa Chuppa's pust.
 Loco Huset er et yderst åbent minispil hvor at man ved hjælp af de ting man har fundet og vundet skal transportere LocoRoco'erne hen til en gave et tilfældigt sted i eller udenfor huset. I gaverne er der flere ting som man kan bruge til at vinde flere ting. Man kan også bruge dem til at  lave sin egen bane.
 Loco Editor er endnu et åbent minispil, i stil med Loco Huset, hvor spilleren, på et begrænset område, kan bygge sin egen bane med de vundne ting fra de andre minispil.

Priser 
LocoRoco har vundet 2 BAFTA priser.

Fodnoter 

Computerspil fra 2006
PlayStation Portable-spil
VM i håndbold 2005 (mænd)

Verdensmesterskabet i håndbold for mænd 2005 var det 19. (indendørs) VM i håndbold for mænd. Slutrunden blev afholdt i Tunesien i perioden 23. januar – 6. februar 2005.

De 24 deltagende nationer spillede først en indledende runde i fire grupper med seks hold, hvorfra de tre bedste i hver gruppe gik videre til hovedrunden, mens holdene, der sluttede som nr. 4-6 i de indledende grupper, blev rangeret som nr. 13-24 efter deres resultater i den indledende runde. I hovedrunden spillede de 12 hold i to nye seksholdsgrupper, hvorfra de to bedste hold i hver gruppe gik videre til semifinalerne, mens de øvrige hold måtte spille placerinskampe om placeringerne 5-12.

Spanien blev verdensmester for første gang ved at slå de forsvarende verdensmestre fra Kroatien 40-34 i finalen. Bronzen gik for andet VM i træk til Frankrig, der besejrede værtslandet Tunesien 26-25 i bronzekampen.

Det danske landshold blev nr. 4 i sin indledende gruppe og gik dermed ikke videre til hovedrunden og blev placeret som nr. 13.

Rangering 
{| align="center" |
|- valign="top"|
|

Slutrunde

Indledende runde 

De 24 deltagende hold var blevet inddelt i fire grupper med seks hold. De tre bedste hold fra hver gruppe gik videre til hovedrunden om 1.- 12.-pladsen, mens de resterende hold blev rangeret som nr. 13-24 efter de opnåede resultater i den indledende runde.

Hovedrunde 

De 12 hold, som gik videre fra den indledende runde, spillede i hovedrunden om placeringerne 1-12. Holdene var inddelt i to grupper med seks hold, og resultaterne fra kampe mellem hold fra samme indledende gruppe blev overført til hovedrunden. Holdene fra gruppe A og B blev samlet i gruppe I, mens holdene fra gruppe C og D samledes i gruppe II.

De to bedste hold i hver gruppe gik videre til semifinalerne. Treerne gik videre til kampen om 5.-pladsen, de to firere spillede om 7.-pladsen, femmerne om 9.-pladsen, mens sekserne måtte tage til takke med kampen om 11.-pladsen

Placeringskampe

Finalekampe

Kilder / eksterne henvisninger 
 International Handball Federation
 IHF – Officielle resultater
 IHF – Detaljerede resultater

2005 (mænd)
Håndbold i 2005
Danske Bank (Finland)

Danske Bank (Finland), tidligere Sampo Bank, er en finsk bank, der hører til Danske Bank-koncernen. Bankens navn blev ændret til Danske Bank den 15. november 2012.

Sampo Banks balance var i 2002 17,5 mia. euro. Personalet udgjorde samme år 3.969 ansatte.

Sampo Bankens historie begyndte i 1886 med grundlæggelsen af Postisäästöpankki (fi.), Postsparbanken (sv.), hvis formål var at fremme opsparingen. Dens virke var dog i de første år meget beskeden som følge af begrænsninger i lovgivningen, så en kraftig vækst begyndte først i 1940'erne. I 1970 fik banken status af forretningsbank på linje med andre finske banker, og i 1988 omdannedes den til et aktieselskab. I mange år fungerede banken desuden som postgirobank i Finland. I årene 1997-2000 hørte banken til Leonia-koncernen, som var dannet ved en sammenlægning af Postipankki Oy – Postbanken Ab og Suomen Vientiluotto – Finlands Exportkredit. I år 2000 fusioneredes Leonia Oyj med Vakuutusyhtiö Sampo Oyj – Försäkringsbolaget Sampo Abp til Sampo-Leonia Oyj (siden 2001 Sampo Oyj), og i 2001 ændredes navnet Leonia Pankki Oyj til det nuværende Sampo Pankki Oyj.

Sampo Group solgte i 2006 Sampo Bank til Danske Bank A/S for 4,05 mia. euro.

Eksterne henvisninger 
 Danske Bank (Finland), hentet 6. februar 2018, 

Banker fra Finland
Etableret i 1886
Virksomheder i Helsinki
Danske Bank-koncernen
Holbæk Skibsværft

Holbæk Skibsværft var det senest fungerende skibsværft på Sjælland. Det var placeret i Holbæks Gammel havn ved den vestlige side af havnefronten. Skibsværftet indstillede sine kommercielle aktiviteter ved udgangen af 2007, hvorefter lokaliteterne overgik til Holbæk Kommune.

Efter den gradvise nedgang i efterspørgsel efter den type af mindre skibe, som værftet producerede var værftet allerede i den sidste den af 1900-tallet overgået fra bygning af komplette skibe til reparationsaktiviteter. Ved sin lukning i 2007 beskæftigede værftet 37 medarbejdere.

Historie 
Værftet blev stiftet i 1938 af Anton Nielsen, der kom til byen fra Korsør med sine to sønner Erling og Carlo. Han fik hurtigt succes og virksomheden havde sit højdepunktet i 1960'erne, hvor værftet beskæftigede flere hundrede medarbejdere. Anton Nielsen døde i 1964, hvor hans sønner fortsatte værftet indtil 1980, hvor Leif Mortensen overtog det. Han brugte det dog primært som reparationsværft og til andre aktiviteter, fx produktion af campingvogne.

Værftet byggede i alt 343 skibe, hvor den største kunde var Den Kongelige Grønlandske Handel, som man leverede 118 skibe til. Derudover byggede man Søværnets minestrygere på Holbæk Skibsværft. Skibet Tikerak, der blev færddiggjort i 1949, var det største der blev bygget på Holbæk Skibsværft. Det blev navngivet af daværende statsminister Hans Hedtoft.

I 1951 byggede værftet fragtgaleasen Vanja.

Nuværende aktiviteter 
Foreningen "Forum for Gamle Havn" blev stiftet 18. september 2007 med det formål at arbejde for at bevare det maritime miljø i havnen samt at medvirke til at værftets faciliteter forsat kan anvendes til reparation og vedligeholdelse af områdets træskibe. I 2013 fik foreningen i samarbejde med en række andre aktører og Holbæk Kommune støtte på 21 millioner fra en række fonde til at skabe en reparationsfacilitet for træskibe- og både.

Referencer

Eksterne henvisninger 
 Holbæk Skibsværft – Industrihistorisk beskrivelse fra Kulturarvstyrelsen 
 Værft i snak med fonde Nordvestnyt 24. juli 2012
 Billeder fra bygningen af passagerskibet Tugdlik på Holbæk Skibs- og Bådebyggeri, 1967

Tidligere skibsværfter i Danmark
Skibsværft
Ophørt i 2007
Skibsværft
Greve Fodbold

Greve Fodbold er en dansk fodboldklub hjemmehørende i den københavnske forstad, Greve Strand. Klubben blev stiftet af Rasmus Andersen den 5. april 1935 under navnet Greve Idrætsforening, Fodboldafdelingen. Klubben fik sit nuværende navn samt logo (baseret på Greve Kommunes byvåben) i foråret 2004 efter at fodboldafdelingen blev udskilt fra resten af Greve Idrætsforening.

Klubbens 1. herresenior spiller i Danmarksserien Pulje 1. Holdet ledes af cheftræner Anton Moestrup Rasmussen

Klubben er tilknyttet Greve Idræts Center, hvor holdenes hjemmebanekampe spilles på Greve Stadion.

Greve Fodbold har en elitekvindeafdeling, hvor kvindernes 1. hold spiller i 1. division. Greve Fodbold Kvinder har i årenes løb haft betydelig sportslig succes. I 2014 lå kvinderne i den femtebedste række hos kvinderne, men tre oprykninger i træk førte kvinderne til 1. division og kvinderne var oprykningsfavoritter til Kvalifikationsligaen i både 2015 og 2016. I 2016 glippede oprykningen i allersidste sæsonkamp, hvor kvinderne mødte modstanderne fra Fyn, Næsby Boldklub. Greve Kvinderne havde den fordel, at de kunne nøjes med uafgjort. Men 20 minutter før slutfløjtet scorer Næsby på dødbold og de rendte dermed med oprykningen foran næsen af Greve for 2. år i træk. Forventningen til 2017 er oprykning til kvalifikationsligaen og oprykning til 3F ligaen i 2018.

Kvindernes trænerteam består af:
 Lasse Petersen, cheftræner
 Xxxx xxxxx, assistenttræner (endnu ukendt)
 Allan Ahlberg, målmandstræner
 Flemming Christiansen, analytiker
 Christina Olsson, holdleder

Kvinderne har også et 2. hold der spiller i Kvindeserie Øst. Holdet ledes af træner Jonas Janjooa og holdleder Piamei

Greve Fodbolds officielle fanklub er Den Blå Bølge.

Bedrifter i Danmarksturneringen 
De sportslige resultater for klubbens førstehold i Danmarksturneringen igennem årene:

Ekstern kilde/henvisning 
 Greve Fodbolds officielle hjemmeside

 Greve Fodbolds officielle hjemmeside for elitekvindeholdene 

 
Fodboldklubber under DBU Sjælland
Fodbold
Etableret i 1935
Holbæk Elitesport

Holbæk Elitesport A/S er et kommercielt sportsprojekt som blev etableret i foråret 2006, og er i dag navnet på overbygningen af byens håndboldshold.

I foråret 2006 forsøgte forretningmanden Per Klarskov at starte Holbæk Elitesport A/S som et samlet selskab for Fodbold, Basket og Håndbold. Mens fodbold- og basketklubben sammen med borgmester Jørn Sørensen forholdt sig kritisk til det nye projekt, blandt andet på baggrund af Per Klarskovs fyring fra fodboldklubben FC København, var håndboldklubben positivt indstillet. Derefter dannedes selskabet Holbæk Elitesport A/S, og en række kvindelige serbiske spillere blev engageret, og bysbarnet, tidligere landstræner, Torben Winther, blev ansat som træner for det nye hold.

Projektet blev dog bremset af manglende økonomisk ballast, og holdets sponsorer begrænsede sig til den lokale papirhandel og en række småbutikker. Per Klarskov påstod at have et trecifret millionbeløb til gode, men såvel trænere som spillere fik ikke udbetalt løn, og selskabet betalte ikke regningerne fra Hotel Strandparken, hvor de serbiske spillere var indkvarteret.

Der er stadig diskussion om historieskrivningen efter det mislykkede projekt, hvor især Per Klarskov forsøger at dreje historien i hans retning. Således bragte Politiken i december 2006 en artikelserie, hvor historien blev belyst fra hver parts side. I artikelserien var det tydeligt at der var forskellige holdninger til forløbet, og at parterne er langt fra hinanden – borgmester Jørn Sørensen sammenligner Per Klarskov med Kaptajnen fra Köpenick, mens Per Klarskov kalder Holbæk en "Bondeby".

Håndboldklubber i Danmark
Elitesport
Etableret i 2006
Marcus Junius Brutus

Marcus Junius Brutus (85 – 42 f.Kr., Quintus Servilius Caepio Brutus eller Brutus (der nærmest kan oversættes med "fjolset") var en romersk senator kendt som en af hovedmændene bag mordet på Julius Cæsar 15. marts 44 f.Kr. på Kapitol. Han ledede sammensværgelsen af senatorer mod Cæsar sammen med sin bror Decimus Junius Brutus og Gaius Cassius Longinus.

Baggrund 
Brutus' far med samme navn var en romersk politiker og hærfører, som i 77 f.Kr. overgav sig til Pompejus' styrker i opstanden efter Sullas død, men blev henrettet. Brutus' mor Servilia var halvsøster af Cato den yngre (datter af Catos mor). Efter sin fars død blev Brutus opfostret af sin morbror Cato den yngre, og studerede historie og filosofi.

Cæsar stod også Brutus nært, da Brutus' mor Servilia som enke var en af Cæsars friller. Servilias yngste datter af første ægteskab, Tertia, var gift med Cassius Longinus, den ene hovedmand i sammensværgelsen.

Cæsars sidste ord var, ifølge en oversættelse af Suetons Cæsar-biografi: "Et tu, Brute?" ("Også du, Brutus?"). Ordene gengives i Shakespeares skuespil Julius Caesar, en latinisering af det tilsvarende græske citat hos Sueton: "Også du, min søn?"

Brutus regnede sig som efterkommer af Lucius Junius Brutus, som grundlagde den romerske republik ved at forjage Roms sidste konge, Tarquinus Superbus. For de sammensvorne var det af stor symbolsk betydning at få Marcus Brutus med, for sin tilknytning til Cæsars modstander Cato og aner tilbage til den Brutus, der gjorde ende på den romerske kongetid.

Efter drabet 
Brutus var flygtet op i bjergene, da hans fire tilbageblevne legioner bad om nåde fra Marcus Antonius, mens han selv valgte at tage sit liv, som også hans morbror Cato den yngre gjorde. I alt omkring 14.000 soldater overgav sig, og selv om en del undslap til Thassos, var den romerske republik endegyldigt en tabt sag, og drabet på Cæsar hævnet. Med Ovids ord: "Philippi er vidne, og de, hvis spredte knogler farver dens jord hvid." Marcus Antonius sørgede for at sende Servilia asken efter Brutus, da han havde taget sit liv efter slaget ved Filippi.

I Dantes Guddommelige Komedie er Brutus og Cassius, sammen med Judas Iskariot, de tre forrædere, der tygges i djævelens mund i helvedes nederste dyb.

Noter

Se også 
 Cato den Yngre, Brutus' svigerfar
 Det romerske Senat, som Brutus var medlem af
 Marcus Antonius, en af Brutus' modstandere
 Xanthos, en lykisk by, som blev ødelagt af Brutus i 42 f.Kr.

Eksterne henvisninger 

Tjek fødselsår
Politikere fra Romerriget
Mordere
Lene Andersen

Lene Andersen er et almindeligt navn, der blandt andre bæres af:

 Lene Andersen (forfatter)
 Lene Andersen (oversætter)
Lene Andersen (oversætter)

Lene Andersen (Født 1940) er præst og oversætter af antikke skrifter.

Oversættelser 
 Theogonien, Værker og dage, Skjoldet – af Hesiod første gang 1973. Reviderede udgaver 1977, 1979 og 1998. 
 Medoversætter af Ny Testamente i 1992
 Medoversætter af De Gammeltestamentlige Apokryfer i 1998

Præster fra Danmark
Oversættere fra Danmark
Dansksprogede forfattere fra Danmark
Slaget ved Sinope

Slaget ved Sinope (eller Sinop) var et søslag under Krimkrigen. Slaget fandt sted 30. november 1853 ved Sinope, en havneby i det nordlige Tyrkiet. Russiske krigsskibe udslettede en osmannisk flåde af fregatter. Slaget var det første større slag i Krimkrigen.

Russiske og osmanniske skibe havde flere gange stødt sammen til havs, og osmannerne havde sendt flere flådestyrker på patrulje i Sortehavet. En af disse sluttede sig i Sinope til fregatten Kaid Zafer, der havde været en del af en tidligere patrulje. Den britiske ambassadør i Istanbul havde været imod at sende flådestyrker til Sinope, og derfor blev der kun sendt fregatter. Briterne og franskmændene støttede det Osmanniske Rige imod det Russiske Kejserrige, men ville ikke starte en krig. Da det blev klart, at der ville blive krig, håbede de at russerne ville starte den.

Den russiske flådestyrke under ledelse af admiral Pavel Nakhimov sejlede ind i havnen i Sinope i to linjer af tre skibe og ankrede op langs de osmanniske skibe. Russerne brugte effektive Paixhans kanoner til at ødelægge den osmanniske flåde. Slaget tog godt en time. Kun korvetten Taif undslap, jaget af de russiske dampskibe. Skibet nåede i sikkerhed i Istanbul 2. december.

Dette angreb gav Frankrig og Storbritannien grundlag for at erklære krig mod det Russiske Kejserrige tidligt i 1854 til støtte for det Osmanniske Rige.

Følgende er en liste over skibe, der deltog i Slaget ved Sinope:

Slagorden

Russiske Kejserrige

Linjeskibe 

 Veliky Knyaz Konstantin – 120 kanoner
 Tri Sviatitelia – 120 Kanoner
 Parizh – 120 kanoner (Andet Flagskib)
 Imperatriitsa Maria – 84 kanoner (Flagskib)
 Chesma – 84 kanoner
 Rostislav – 84 kanoner

Fregatter 

 Kulevtcha – 54 kanoner
 Kagul – 44 kanoner

Dampere 

 Odessa – 4 kanoner
 Krym – 4 kanoner
 Khersones – 4 kanoner

Osmanniske Rige

Sejlfregatter 

 Avni Illah – 44 kanoner
 Fazl Illah – 44 kanoner (Tidligere russiske Rafail, erobret i 1829)
 Nizamieh – 62 kanoner
 Nessin Zafer – 60 kanoner
 Navek Bahri – 58 kanoner
 Damiat – 56 kanoner (Egyptisk)
 Kaid Zafer – 54 kanoner

Sejlkorvetter 

 Nejm Fishan – 24 kanoner
 Feyz Mabud – 24 kanoner
 Kel Safid – 22 kanoner

Dampfregatter/korvetter 

 Taif – 12 kanoner
 Erkelye – 10 kanoner

Søslag i det 19. århundrede
Krimkrigen
Begivenheder i 1853
Bugtaler

En bugtaler eller ventrilokvist er en person, der tilsyneladende kan fremkalde stemmer fra andre steder end sin person.

Bugtaleri har været kendt i flere årtusinder. I 1900 tallet optrådte bugtalere oftest med drengedukker. Nu er det mere almindeligt med dyredukker. I dag optræder bugtalere på varietéer, i cirkus og lignende. 

Den vel nok mest kendte dansktalende bugtaler er Preben Palsgård, som har optrådt siden 1971. Han er mest kendt for at optræde med puddelhunden Poppe og de talende sko.

Eksterne henvisninger 

 bugtaler.dk

Underholdning
Scenekunst
Preben Palsgård

Preben Palsgård (født 19. september 1952) er en dansk bugtaler.

Han har optrådt som bugtaler siden 1969, men blev først rigtig kendt, da han medvirkede i "TV I TELTET" i 1981. Her optrådte han for første gang med den talende sko og med Niels Hovgaard som dukke. Han har gennem årene mest optrådt ved firmafester, foreningsfester, skoler, institutioner etc., og har også rejst med cirkus (1976 Arli, 1977 Dannebrog, 2005 og 2006 Cirkus Krone, 2008 Cirkus Arena i Norge, 2009 Cirkus Skratt-Sverige og Zirkus Nemo, 2010 Cirkus Skratt-Sverige, 2011 Sct. Galler Weihnachtszirkus, 2012/2013 Clowns und Kalorien, Schweiz, 2014-2015-2016 Cirkusland, Slagelse) samt medvirket i flere revyer. Han har optrådt flere gange i Grønland og på Færøerne.

Har desuden udsendt LP'en "LOGR!" i 1982 og bogen: "Du bevæger læberne, Preben" i 1986.

Han er også kendt for at have opfundet 'fartelefanten' i Fjellerup, en elefantskulptur, som vinker med snabelen til de trafikanter, som passerer med under 50 km/t; en vellykket hastighedsbegrænsning som samtidig spreder glæde.

Eksterne henvisninger og kilder 
 Bugtaler.dk

Bugtalere
Kunstnere fra Danmark
Børneunderholdning
Underholdning i Danmark
Mu Ngiki

Mu Ngiki eller Bellona er en lille ø, der ligger nord for Australien i en stor øgruppe kaldet Salomonøerne.

Bellonas dannelse 
For mange tusinde år siden var der en vulkan, formentlig under vandet.
Vulkanen voksede sig næsten helt op til vandets overflade så den fik sollys.
Da der så kom sol på vulkanen, begyndte der at vokse koraler på den, og der blev dannet en atol med en lagune i midten.
Et stykke tid efter kom istiden og så frøs en stor del af jordens vand til is. Da det tøede igen, var vulkanen kommet meget længere op, og der kom en masse fugle til.
De bosatte sig der, og deres tilstedeværelse medførte en ophobning af guano inde midt på øen, hvor den ikke kan komme væk, fordi den gamle lagune er blevet til en slags skål med det gamle koralrev uden om. Koralrevet er blevet til klippe af kalksten (CaCO3).
Med tiden bliver guanoen til jord med mange oolitter. 
Med tidevandet kommer der en kokosnød forbi og slår rod i guanaen, og på den måde kommer der vegetation.
Det kan også være, at en af fuglene medbringer plantefrø, som vokser i guanoen.
Efterhånden bliver øen bevokset med skov over det hele.

Transportmuligheder for Bellona 
Solomon Airlines har en flyverute til Bellona to gange om ugen, mandag og torsdag.
Med flyene er det oftest personer som kommer med, men da der kun kommer en båd en gang om ugen, så kan det godt være nødvendigt for Bellonas befolkning, at der kommer forsyninger mere end en gang om ugen, så der kommer også dagligvare med flyverne.
Solomon Airlines flyver med de så kaldte Twin Oddere ud til Mu Ngiki. Der er siddepladser til 17 personer i en Twin Odder og rum til baggage m.m. for og bag i flyet, der samlet kan tage 500 kg passagerer med.

Transport på Bellona 
Bellona har en bil som kan lejes, hvis folk skal have noget transporteret.
Størstedelen på Bellona går rundt, mens andre har cykler, som de kører på.

Kommunikation 
Der er tre måder at komme i kontakt med Bellona:
 Email: Email foregår via Pepole first email network. En bærbar som bliver opladet via et solpanel, er forbundet med en radio og en maskine, som gør det muligt at omdanne teksten som man skriver til radiobølger. Radiobølgerne bliver modtaget i Honiara (Hovedstaden), hvor de bliver sendt videre via internettet. Det koster 2 $ at sende en email, og det er gratis at modtage emails. Tjenesten er også lavet sådan, at man kan modtage verdens nyheder for et ca. 5 $. 
 Brev: Breve bliver transporteret via fly eller båd.
 Radio: ca. 10-20 % af Bellonas befolkning har en radio selv, hvor de snakker med hinanden og venner og familie i Honiara.

Vand 
Vand på Bellona drikkes af vandbeholderne, som de hver især har investeret i.
Vandet kommer fra tagrenderne, hvorefter det løber ned i beholderen gennem et filter.
Hvis det ikke regner i et stykke tid, og beholderene bliver tømt, køber Belloneserne vand, som de får transporteret med fly eller båd.

Mad 
Det meste mad som der bliver spist på Mu Ngiki er nudler, ris og frugt og grøn som de selv planter.

Øer i Oceanien
PDFnet

PDFnet er navnet på et mindre, dansk opslagsværk på internet, hvor alt indhold er public domain og derfor frit kan kopieres og distribueres. PDFnet anvender avistypografi på "elektroniske A4-ark" i PDF-format, hvorved information fra internet effektivt kan distribueres på papir. 

Initiativet er etableret i 2002 og bygger på en grundlæggende ide om vidensdeling ved afskaffelse af ophavsret på digitalt materiale. 

En række informationer fra PDFnet er siden 2004 overført til Wikipedia og Wikimedia Commons. 

PDFnet er grundlagt af journalist og typograf Tommy Hansen.

Ekstern kilde/henvisning 
 PDFnets hjemmeside 
 PDFnet på Wikimedia Commons
 PDFnet brugerprofil på Wikipedia

Onlineopslagværker
Netdatabaser fra Danmark
Grand Funk Railroad

Grand Funk Railroad er et amerikansk power trio band stiftet i 1969 af Mark Farner (vokal, guitar, keyb), Don Brewer (trommer, vokal) og Mel Schacher (bas). I 1972 fik bandet et fjerde medlem ved navn Craig Frost til at spille tangenter.

Bandet er mest kendt for numrene We're an american band og cover nummeret Locomotion, som var et stort hit med dem i 1970'erne. De har solgt over 25 millioner albums, og er i øvrigt Homer Simpsons yndlingsband.

Grand Funk Railroad har givet koncert i KB-Hallen i Danmark i 1971 og 1975.

Bandet har været opløst men blev gendannet fra 1981-83 og igen 1996-98 og har siden 1999 kørt med den nuværende konstellation uden Mark Farner.

Diskografi 
 On Time (1969)
 Grand Funk (1969)
 Closer to Home (1970)
 Survival (1971)
 E Pluribus Funk (1971)
 Phoenix (1972)
 We're an American Band (1973)
 Shinin' On (1974)
 All the Girls in the World Beware!!! (1974)
 Born to Die (1976)
 Good Singin', Good Playin' (1976)
 Grand Funk Lives (1981)
 What's Funk? (1983)

Rockgrupper fra USA